*A rendelet-tervezet elfogadásához*

*a Mötv. 50. §-a alapján.* ***minősített*** *többség szükséges,*

*az előterjesztés* ***nyilvános ülésen tárgyalható****!*

*253. számú előterjesztés*

Bátaszék Város Önkormányzata Képviselő-testületének 2016. november 30-án,

 15,00 órakor megtartandó ülésére

*a helyi közművelődési feladatok ellátásáról szóló önkormányzati rendelet módosítása*

|  |
| --- |
| **Előterjesztő:** Dr. Bozsolik Róbert polgármester**Készítette:** Takácsné Gehring Mária aljegyző Tafnerné Fáll Erika kulturális referens **Törvényességi ellenőrzést végezte:** Kondriczné dr. Varga Erzsébet jegyző **Tárgyalja:**KOIS Bizottság: 2016. 11. 28. PG Bizottság: 2016. 11. 29.  |

***Tisztelt Képviselő-testület!***

Bátaszék Város Önkormányzat Képviselő-testülete még 2011. év végén fogadta el a helyi közművelődési feladatok ellátásáról szóló 17/2011.(XII.28.) önk.-i rendeletét (továbbiakban: Önkr.), melyet elfogadása óta egy ízben módosított. Ugyanakkor a képviselő-testület a 224/2015.(X.28.) önk.-i határozatával elfogadta a város Középtávú Közösségi Művelődési Stratégiáját, mely 2015-2020. évekre szólóan határozták meg a város közművelődési feladatait. E határozat 2.) pontja felkérte a ***„…..város jegyzőjét, hogy a helyi közművelődési feladatok ellátásáról szóló 17/2011. (XII.28.) önkormányzati rendeletet, valamint az önkormányzat által államháztartáson kívülre nyújtott támogatásairól szóló 1/2015. (I.27.) önkormányzati rendeletet hozza összhangba az 1. pontban elfogadott Stratégiai Tervvel.”***

 Az utóbbinak még év elején eleget tettünk, hiszen a képviselő-testület a január 27-ei ülésén módosította az 1/2015.(I.27.) önk.-i rendeletét.

Az Önkr. módosítása pedig hónapról hónapra halasztódott, mivel a közművelődés átszervezésével kapcsolatos döntések előkészítése, a szükséges vélemények beszerzése is több időt vett igénybe, mint amivel egy évvel ezelőtt számoltunk.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 77. §- alapján a települési önkormányzat a helyi társadalom művelődési érdekeinek és kulturális szükségleteinek figyelembevételével, e törvény és a helyi lehetőségek, sajátosságok alapján rendeletben határozza meg, hogy a 76. §-ban felsoroltakból mit, milyen konkrét formában, módon és mértékben lát el. A 76. § pedig a települési önkormányzat kötelező feladataként nevesíti a helyi közművelődési tevékenység támogatását, melynek formái különösen:

*a)* az iskolarendszeren kívüli, öntevékeny, önképző, szakképző tanfolyamok, életminőséget és életesélyt javító tanulási, felnőttoktatási lehetőségek, népfőiskolák megteremtése,

*b)* a település környezeti, szellemi, művészeti értékeinek, hagyományainak feltárása, megismertetése, a helyi művelődési szokások gondozása, gazdagítása,

*c)* az egyetemes, a nemzeti, a nemzetiségi és más kisebbségi kultúra értékeinek megismertetése, a megértés, a befogadás elősegítése, az ünnepek kultúrájának gondozása,

*d)* az ismeretszerző, az amatőr alkotó, művelődő közösségek tevékenységének támogatása,

*e)* a helyi társadalom kapcsolatrendszerének, közösségi életének, érdekérvényesítésének segítése,

*f)* a különböző kultúrák közötti kapcsolatok kiépítésének és fenntartásának segítése,

*g)* a szabadidő kulturális célú eltöltéséhez a feltételek biztosítása,

*h)* egyéb művelődést segítő lehetőségek biztosítása,

*i)* a települési könyvtár, valamint a település közigazgatási területén lévő muzeális intézmény közművelődési tevékenységének támogatása.

A rendelet módosításának előkészítése során a jogalkotási követelményeknek való megfelelés érdekében egy új rendelet megalkotására tennénk javaslatot. A rendelet egyszerűsítése és átláthatóbbá tétele fontos szempont volt a felesleges és nem működő szerkezeti egységek kiemelése mellett.

A jelenleg hatályos rendelet ***bevezető részében*** hivatkozott jogszabályok időközben hatályon kívül helyezésre kerültek, és a bevezető rész módosító rendelettel nem javítható. Ez is fontos szempont volt az új rendelet megalkotására.

Kérem a tisztelt képviselő-testület az előterjesztés megtárgyalására, a rendelet-tervezet megvitatására.

***HATÁSVIZSGÁLAT***

**a helyi közművelődési feladatok ellátásáról szóló rendelet-tervezethez**

A rendelet megalkotását a város Középtávú Közösségi Művelődési Stratégiájában megfogalmazott elvárásokkal való összhangba hozása és a közművelődési feladatok átszervezéséből adódó változások átvezetése indokolja.

**Részletes indokolás:**

1.-3. §-hoz: Általános rendelkezések, megfogalmazásra kerül a rendelet célja, alapelvek és a rendelet hatálya.

4. §-hoz: Az önkormányzat kiemelt közművelődési céljainak meghatározatása.

5. §-hoz: A kötelező közművelődési feladatok felsorolása

6. §-hoz: A 4-5. §-ban megfogalmazottak megvalósítása érdekében megfogalmazott tennivalók.

7. §-hoz: A feladatellátás szervezeti kereteivel foglalkozik.

8. §-hoz: A közművelődési tevékenység irányítása és ellenőrzése felelőseinek rendelkezik.

9. §-hoz: A feladatfinanszírozást fogalmazza meg.

10. §-hoz: Záró rendelkezésekben hatályba léptető rendelkezést tartalmaz, valamint a korábbi rendeletet hatályon kívül kell helyezni.

**Társadalmi hatása:** nincs

**Gazdasági hatása:** nincs

**Költségvetési hatása:** nincs

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség.

**Véleményeztetés:** A szervezeti és működési szabályzatban foglaltak alapján a pénzügyi és gazdasági bizottság, valamint a közművelődési, oktatási, ifjúsági és sport bizottság

*BÁTASZÉK Város Önkormányzata Képviselő-testületének*

 /2016. ( .) önkormányzati rendelet-tervezete

 **a helyi közművelődési feladatok ellátásáról [[1]](#footnote-1)**

Bátaszék Város Önkormányzatának Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 77. §-ában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el:

1. ***Általános rendelkezések***

 **1. §** A rendelet célja, hogy Bátaszék város polgárainak érdekeit szem előtt tartva meghatározza Bátaszék Város Önkormányzat (továbbiakban: önkormányzat) közművelődési feladatait, azok ellátási formáit, finanszírozásának formáját és mértékét.

 **2. §** Az önkormányzat felelősségteljes kötelező feladatának tartja, hogy Bátaszék város minden polgárának joga van kulturális örökségünk megismeréséhez és elsajátításához, személyiségének a művelődés általi fejlesztéséhez, valamint a kulturális értékek birtokbavételéhez szükséges esélyegyenlőséghez.

 **3. §** A rendelet hatálya kiterjed a közművelődési tevékenységben résztvevőkre, a közművelődési szervezetekre, azok fenntartóira, működtetőire és alkalmazottaira.

### 2. Az önkormányzat közművelődési céljai és feladatai

 **4. §** Az önkormányzat kiemelt közművelődési céljai:

1. a közösségi művelődéshez méltó, esztétikus környezet és infrastruktúra biztosítása,
2. a település és a vonzáskörzete természeti, környezeti, kulturális, művészeti közösségi értékeinek közismertté tétele, és ennek érdekében találkozók, fesztiválok, bemutatók, kiállítások rendezése, a kulturális turizmus és az idegenforgalom fejlesztése, támogatása,
3. a város közművelődési, kulturális hagyományainak ápolása, továbbfejlesztése, a helyi értékek megismertetése és védelmének erősítése, hagyományőrző közösségek működésének segítése,
4. a helyi társadalom kiemelkedő közösségei, személyiségei szerepének növelése,
5. az egyetemes, nemzeti és nemzetiségi kultúra értékeinek megismertetése, gazdagítása,
6. együttműködés a helyi civil szervezetekkel, alapítványokkal, egyesületekkel,
7. a közművelődési esélyegyenlőség elősegítésének biztosítása,
8. a civil közösségek együttműködésének ösztönzése,
9. a kulturális nyilvánosság, tájékoztatás fejlesztése,
10. az ifjúság számára szabadtéri közösségi színtér kialakítása,
11. a turista információs szolgálat beépítése a város kulturális életébe,
12. bekapcsolódás az országos, a regionális, a térségi idegenforgalmi hálózatokba.

 **5. §** Az önkormányzat a kötelező közművelődési feladatainak az alábbiakat tekinti:

1. az iskolarendszeren kívüli öntevékeny, önképző, szakképző tanfolyamok és nyelvtanfolyamok szervezése, az egyéni kulcskompetenciák fejlesztése a közösségi művelődés különböző formáin keresztül,
2. a város környezeti, szellemi, művészeti értékeinek, hagyományainak feltárása, megismertetése, a helyi művelődési szokások gondozása, gazdagítása,
3. az egyetemes, a nemzeti, a nemzetiségi kultúra értékeinek megismertetése, a megértés, a befogadás elősegítése, az ünnepek kultúrájának gondozása,
4. az ismeretszerző, az amatőr alkotó, művelődő közösségek tevékenységének támogatása,
5. a helyi társadalom kapcsolatrendszerének, közösségi életének, érdekérvényesítésének segítése,
6. a különböző kultúrák közötti kapcsolatok kiépítésének és fenntartásának segítése,
7. a szabadidő kulturális célú eltöltéséhez a feltételek biztosítása,
8. az „európai lét” kulturális vetületének megvalósítása,
9. az önkormányzat fenntartásában működő közgyűjteményi intézmények közművelődési tevékenységének támogatása

 **6. §**  Az önkormányzat a 4-5. §-ban meghatározott kiemelt célok, feladatok megvalósítása érdekében

1. éves költségvetésében támogatási keretet határoz meg,
2. támogatja a helyi székhelyű alapítványokat, közalapítványokat, egyesületeket és történelmi egyházak helyi közösségeit külön rendeletében megállapított feltételek alapján,
3. támogatja a városi nagyrendezvények, fesztiválok megrendezését.

### 3. A közművelődési feladatellátás szervezeti keretei

 **7. § (1)** Az önkormányzat az e rendelet 4-5. §-ában foglalt célok és kötelező feladatok ellátására közművelődési intézményeket, közösségi színtereket biztosít, melyek működtetése érdekében közművelődési megállapodást köt.

 **(2)** A város közművelődési életét az önkormányzat által alapított Bátaszékért Marketing Nonprofit Kft. (Nonprofit Kft.) e rendeletben és közművelődési megállapodásban foglaltak szerint szervezi.

 **(3)** Közművelődési tevékenységet lát el egyéb feladatai mellett az önkormányzat fenntartásában működő Keresztély Gyula Városi Könyvtár.

 **(4)** Közösségi szintér önkormányzati döntéstől függően kerülhet kialakításra.

 **(5)** Bátaszék Város Önkormányzatának Képviselő-testülete (továbbiakban: képviselő-testület) az éves munkatervében meghatározott időpontban megtárgyalja a tárgyév közművelődési munkaprogramját, a végrehajtásról szóló beszámolót, továbbá jóváhagyja az éves városi rendezvénynaptárt.

***4. Közművelődési tevékenység irányítása és ellenőrzése***

**8. §** A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény és e rendelet által meghatározott közművelődési feladatokkal kapcsolatos fenntartói, felügyeleti és más jogköröket a képviselő-testület, illetve átruházott hatáskörben a közművelődési, oktatási, ifjúsági és sport bizottság gyakorolja.

### 5. A közművelődési feladatellátás finanszírozása

 **9. § (1)** A képviselő-testület a közművelődési tevékenység finanszírozásához szükséges pénzügyi feltételeket az állami feladatfinanszírozásból, a központi érdekeltségnövelő támogatásból, saját bevételeiből és pályázatokon elnyert forrásokból biztosítja.

 **(2)** E rendelet 3-4. §-ában megjelölt feladatok ellátásának mértékét a képviselő-testület a mindenkori költségvetési lehetőségek ismeretében határozza meg.

 **(3)** A közművelődési közösségek, egyesület, szervezetek előzetes igénylés alapján használhatják a közösségi színtereket. A használat módja, mértéke és díja a Nonprofit Kft-vel kötött közművelődési megállapodásban kerül meghatározásra.

 **(4)** A közművelődési helyszín és alapellátás biztosításán túl a finanszírozás módja elsősorban feladatfinanszírozás, amely pályázati keretek között zajlik külön önkormányzati rendeletben meghatározott feltételek szerint, és a feladatok ellátásához szükséges részbeni vagy teljes támogatás pályázati úton nyerhető el.

### 6. Záró rendelkezések

 **10. § (1)** E rendelet 2017. január 1. napján lép hatályba.

 **(2)** Hatályát veszti a helyi közművelődési feladatok ellátásáról szóló 17/2011.(XII.28.) önk-i rendelet.

Bátaszék, 2016. november ……..

 **Dr. Bozsolik Róbert Kondriczné dr. Varga Erzsébet**

 polgármester jegyző

A rendelet 2016. …………………………… -én kihirdetve!

**Kondriczné dr. Varga Erzsébet**

jegyző

1. a rendeletet Bátaszék város képviselő-testülete a 2016. november 30-ai ülésén alkotta meg [↑](#footnote-ref-1)